
A glicin UV-fotolízisének vizsgálata

A csillagközi objektumokban azonosított aminosavaknak kitüntetett szerepe van az élet eredetének kutatása céljából. Csillagközi felhőkben eddig nem sikerült meggyőző bizonyítékot találni a jelenlétükre, ezért a glicin fotokémiai stabilitását a csillagközi felhőkben uralkodó paraméterekhez hasonló körülmények között vizsgáltam. Ennek megvalósítására a mátrixizolációs technika megfelelő módszernek mutatkozott.
A világűrben a részecskéket különféle sugárzások érik. Az UV-sugárzás hatásának modellezésére a leválasztott mintákat többféle hullámhosszú (213,5–235 nm) monokromatikus UV-fénnyel sugároztam be. Az általam alkalmazott hullámhosszakon a glicin UV-fotolízisét eddig nem tanulmányozták.
A vizsgált spektrumtartományban megállapítható, hogy minél kisebb a besugárzó fény hullámhossza, annál kisebb a glicin fotokémiai stabilitása. Ezt a kiszámított fotobomlásra vonatkozó kvantumhatásfok-értékek is megerősítették. A kvantumhatásfok-értékek segítségével megbecsülhető, hogy a világűrben keletkező glicin élettartamát az UV-sugárzás általam vizsgált komponensei milyen mértékben csökkentik.
A glicin irodalomban fellelhető bomlási útjait (dekarboxileződés, amino-ketén képződése) a bomlási termékek azonosításával megerősítettem, ugyanis a két bomlási út fő termékeit az összes hullámhosszon való besugárzás esetén detektáltam. Megfigyelhető volt, hogy az amino-ketén képződése csak kisebb hullámhosszak esetén válik jelentőssé. A bomlási termékek egyértelműbb azonosításához a glicin mellett egy deuterált származék (N,N,O-glicin-d3) fotolízisét is elvégeztem, amely bomlástermékei szintén detektálhatóak voltak.
A glicin fotolízise során végbemenő folyamatokat az OPTIMA nevű mechanizmusoptimáló szoftverrel vizsgáltam. UV-besugárzás hatására a glicin konformerei gerjesztődnek, majd nemcsak fotobomlást szenvednek, hanem egymásba is alakulnak. A célom az volt, hogy a három azonosítható konformer fotobomlására, illetve a konformerek egymásba való alakulására jellemző sebességi állandókat meghatározzam. Az alkalmazott modellünkben a konformerek eltérő UV-abszorpcióját elhanyagoltam, tehát a gerjesztési folyamatokat beolvasztottam a többi folyamatba. A kapott eredmények szerint a konformer-átalakulások sebessége összemérhető a fotobomlási reakciók sebességével. Az eredmények pontosítása végett a jövőben a gerjesztési folyamatokat is külön figyelembe fogom venni, ezért a minták besugárzását többféle hullámhosszon, többféle lézerteljesítmény mellett fogom elvégezni.



